
Forord


Ideen til denne bog opstod ved et arrangement i Øster Starup Forsamlingshus. Jeg deltog i et arrangement for nuværende og tidligere beboere fra den egn, hvor jeg havde tilbragt halvdelen af min barndom.


Jeg kom i snak med formanden for den lokalhistoriske forening. Han havde en masse gruppebilleder, hvor der også var billeder fra skole og konfirmationer. Vi snakkede om, hvordan det havde været at være barn på egnen dengang, og han spurgte, om jeg ville skrive lidt om det til deres arkiv. Det gjorde jeg.


Senere opfordrede min datter mig til at skrive mere bredt om mine oplevelser – som hun sagde: ”Du har jo oplevet meget mere i dine første 22 år, end min datter har på samme tid” og ”Der er jo ingen der kan huske det, når du ikke er her mere”.









KØBENHAVN - ERINDRINGSGLIMT


1939 – 43


Fotografier fortæller


Hvad kan man reelt huske fra sin tidligste barndom, og hvad husker man, fordi det er blevet fortalt.


Jeg kan på gamle billeder se, at der er sne i København, og at jeg kravler op i meget store snedriver som 2årig, at vi havde en hund, og at vi boede i en boligkarré i Hjørringgade på Østerbro. Jeg har fået fortalt, at min far var vicevært i den karré, og jeg tror nok, at vi boede på 1. sal eller i en høj stuelejlighed.

Min far og mor var meget sociale og udadvendte – både på kontakter og relationer.


Samtidig var de meget aktive.


Jeg ved, at de cyklede meget. Jeg har billeder, hvor min fars cykel har sidevogn på, og jeg har fået fortalt, at vi i mit første leveår, i 1939, cyklede til Lolland. Mor havde – så vidt jeg husker - en kusine, som boede på Lolland.

En sommer lå vi i telt i Charlottenlund, og far cyklede på arbejde inde i byen.


Jeg har et billede, hvor vi sejler på kanalen ved Frederiksdal. Min mor sidder i båden, og der står Frederiksdal nedenunder.


[image: ]


Episoder i familien, jeg kan huske og genkalde


Der er en episode, hvor min lillebror Per sidder nede i gården i en høj stol, der kan klappes ned, så der er et legebord foran, med en stor pude i ryggen, og så glider han ned. Jeg ved ikke, om jeg kalder på min mor, men jeg ser i hvert fald, at hun kommer løbende ned at en trappe for at hive ham op igen.


Jeg kan stadig se billedet for mig og genkende sofapuden, som i mange år lå i sofaen i vores forskellige hjem.


En morgen kalder jeg på min far, fordi jeg gerne vil op. Jeg står i min tremmeseng, og jeg kan se, at min mor ligger ovre under dynen og sikkert sover. ”Du kan ikke komme op, for din mor er træt”, siger far. Det har nok været i tiden, mens hun ventede Per eller også i tiden omkring hans fødsel, vil jeg gætte på. Per er fra august 1942, så jeg har været godt 3 1/2 år.


Min far og mor spiller skak, og jeg sidder og leger med de brikker, der bliver slået ud. Det er meget spændende, det er sådan nogle fine gule og dannebrogsrøde brikker.


Jeg tror, at både min far og mor læste højt for mig. I hvert fald har jeg haft bogen ”Lille sorte Sambo” og jeg var meget bange for den farlige tiger, der i bogen står med sine violette sko på poterne, så min far klistrede et avisbillede henover det billede. Mange år senere genså jeg bogen. Der sad stadig rester af avisen rundt om billedet.


Et år skal jeg ud at rasle fastelavn sammen med de større børn, Vi går ind i et ismejeri med vores raslebøsser, og så siger damen der til de store: ”I har været her før, så I får ikke noget, men den lille pige der, hun må gerne få noget” Og den lille pige var mig.


Jeg husker en episode, som jeg den dag i dag undrer mig over.


Vi går over en stor gade, og jeg ser en plamage på vejen. Jeg må have spurgt, hvad det var, og får svaret: ”Det er en gammel dame, der har fået en brillestang i øjet” Mon det var en blodplamage, jeg ved det ikke, men det er en underlig ting at kunne huske.


Jeg husker også, at vi er på besøg hos nogen, jeg mener, det må have været min mors svenske kusine. Hun boede nok på et værelse, og der er sådan en toiletspand, som jeg skal tisse i. Sådan en fin en, beregnet til voksne.


Fra begyndelsen af 2. verdenskrig


Det må have været en aften eller nat, hvor der var luftalarm, og hvor jeg ligger på høvlebænken med en dyne over nede i min fars kælder. Og der er en hel masse mennesker med dernede.


Og ligeså en anden aften – der er sådan en stor dør ud til gaden – der står de voksne i døråbningen, og jeg gemmer mig bag trappen - udenfor er der sådan nogle uhyggelige lysglimt, der farer henover himlen. Hvad det er, ved jeg ikke. Var det geværild, eller har der været en sprængning et sted. Det ved jeg ikke. Det var jo under 2. verdenskrig, hvor der skete mange dramatiske ting i København.


En dag er vi ude at gå tur, og vi kommer et sted hen, hvor der er ødelagt et stort hus. Det må have været et bombardement eller sabotage, og det må have været et eller andet sted ikke så langt væk fra, hvor vi boede.









FREDERIKSVÆRK- ERINDRINGSGLIMT


1943 – 46


Vi flyttede til Frederiksværk, for min far fik arbejde på Stålvalseværket – der var brug for arbejdskraft, tyskerne havde jo brug for alt muligt.


Far var tømrer og havde købt en grund og skulle bygge hus.


Grunden lå ved Bjørns Hoved, det er en stor bakke, der ligger ud mod vejen mellem Frederiksværk og Kregme. Vejen ligger uden for den her bakke, og der kører man ind bagved, og der var nogle ganske få grunde. I dag er der et stort boligkvarter.


Den vej, vi byggede på, hedder i dag Bjørnedal, men der var ikke vejnavn dengang.


Glimt fra hverdagslivet og skolegang


Så vidt jeg husker, startede vi med at bo i telt et par uger, far, mor, lillebror Per og jeg, og så fik vi lavet et skur, som vi boede i den sommer. Det var meget primitive forhold.


Tøjvask foregår ude i det fri. Per er baby, så der skal vaskes mange bleer. Jeg spørger, hvorfor mor da ikke bare kunne hænge dem til tørre, når Per kun havde tisset i dem.


Da vinteren nærmede sig, var huset så meget færdigt, at vi kunne flytte ind i kælderen. Senere blev også en stue og et værelse taget i brug.


Senere fik vi kaniner, og en gang havde de dumme kaniner gravet sig ned i jorden, og min far måtte grave dem frem. Vi brugte dem også til at spise, tror jeg. Jeg tror også at vi har haft høns, men det husker jeg ikke.

Jeg begyndte at gå i skole i Kregme. Dengang gik skoleåret fra 1. april til 31. marts. Jeg gik som oftest alene til skole. Der var få andre børn, der hvor vi boede, men vi fulgtes sjældent ad.


En dag, jeg gik til skole, var en kold morgen; jeg husker ikke, om vi mødte kl. 8 eller 9. Det er en tåget morgen, og pludselig kan jeg se, at der sker noget oppe i de her skyer, hvordan solen kommer frem som en meget klar skive, ikke stråler som sådan. Jeg står længe og ser på det.


Jeg tror, at jeg husker det, fordi jeg blev fascineret af det allerede dengang.


Jeg husker ikke meget fra min tid i Kregme Skole. Men jeg husker, at vi børn helst ikke måtte benytte toilettet, for så var der nogen, der skulle gøre det rent. Jeg har flere gange på vejen hjem sat mig i vejgrøften for at tisse.


Min mor var ikke sådan en kvinde, der var slave af normer og regler. Per og jeg fik havregryn med mælk og sukker til morgenmad. Hun havde fået den ide, at vi kunne have hver sin bøtte med sukker, og så kunne vi administrere det selv til en uge ad gangen.


Det var fint, syntes jeg. Jeg var meget velopdragen og kunne godt administrere det, men det kunne Per altså ikke finde ud af, han brugte sukkeret alt for hurtigt og blev sur, når der ikke var mere. Så fik han lov at få noget mere. Det syntes jeg var uretfærdigt.


Huset blev aldrig færdigt. Efterhånden som værelser blev færdige, blev der lagt brædder over åbningerne ned til kælderen. En dag faldt Per ned fra et sådant gangbræt. Jeg kan huske, at min far lyste ham ind i øerne for at se, om der var sket noget. Jeg tror, de var temmelig bekymrede. Jeg gik lige bag ved Per, da han faldt, og jeg havde en følelse af, at det var min skyld, at han faldt ned i kælderen.


Der lå en gård på den anden side med en lille plantage, hvor der var nyplantede grantræer. Det var meget spændende at stå og plukke de her spæde lysegrønne skud af, indtil far opdagede det: ”det var jo ikke så godt, at du gjorde det”.


Et år skulle jeg selv finde min julegave et sted i huset. Inde under min seng fandt jeg en rigtig fin kæphest, som far havde lavet og skåret et rigtig fint hoved. Ellers kan jeg ikke huske meget legetøj.


Der boede en pige lidt længere ned mod Strandvejen. Vi boede tæt på stranden, men vi skulle over en vej og en jernbane. Vi var gået ud og bade selv, nok uden at spørge om lov. Så kunne vi se, at far kom og høre at han kaldte, og så gemte vi os under badebroen – for det her var vist ikke lige det, vi måtte…. Og da han så kom hen til os, måtte vi godt bade den dag. Vi blev slet ikke skældt ud.


En dag kom min far hjem med nogle plader af noget garn – sådan noget underligt noget, der kunne trækkes i stykker. Der var noget skriggult og noget rigtig rødt, sådan dannebrogsfarvet, som han havde købt inde i byen.


Min mor kom nok ikke så tit derinde, tror jeg – der var alligevel et langt stykke at gå. Min mor fik en til at strikke en bluse til mig med lynlås foran.


Ovre på nabogården kunne vi hente kålrabi, som vi kogte og spiste. Der var jo ikke for mange penge.


Da Leif blev født –i maj 1945 – sad far med Per og jeg nede i kælderen, i den stue der var nedenunder – og kiggede i en bog med gamle sejlskibe og på et tidspunkt sagde han, at vi skal sidde og kigge pænt i den her bog, og så gik han op til mor og på et eller andet tidspunkt kom han ned og hentede os, og så var der kommet en ny lillebror. Han blev født i den stue, der var indrettet ovenpå.


På besøg på hospitalet


Far kørte galt på cykel en morgen og kom til skade – vist kraniebrud eller noget. Det var i hvert fald mere alvorligt end som så. Vi tog med toget til Hillerød Sygehus og jeg kan huske, at vi fik serveret kartoffelmos med smørhul i. Jeg tror, at jeg faktisk opfattede det som den vilde luksus – jeg ved ikke, hvad sådan en 6-7 års pige kan tænke. Da vi skulle hjem, sad vi og ventede en evighed nede på stationen, og så kom der pludselig et ordentligt regiment soldater forbi. Senere har jeg så erfaret, at der havde været sabotage et sted. Det var derfor, de var der, og derfor der ikke gik noget tog til tiden.


Jeg besøgte den anden pige hjemme fra vejen på Frederiksværk Sygehus. Det var en stor bygning – jeg mener, den var i 3 etager. Jeg mener, at hun var indlagt med skarlagensfeber, så hun var i isolation, og vi stod udenfor og råbte op til hende på 2. sal, for vi måtte jo ikke komme ind. Jeg kan ikke huske, hvem jeg fulgtes med – om det var med min mor, eller om jeg var med hendes mor.


Krigen må være slut


En dag gik vi en tur og kom forbi et hus, hvor der blev flaget med det amerikanske flag. Jeg fik at vide, at der boede nogen, der gerne måtte det. Det har jo nok været en konsul el.lign.









LØVENHOLM , DJURSLAND


1946-47


Sommeren 1946 flyttede vi fra Bjørnshoved til Løvenholm på Djursland.


Rejsen foregik med tog fra Frederiksværk til Hundested, færge til Grenå og så videre med tog. I dag ved jeg, at grunden til at vi flyttede var, at de alligevel ikke havde råd til at bygge det hus færdigt, de var startet på.


Min far havde fået arbejde på et stort gods på Djursland, der hedder Løvenholm. Det ligger der stadigvæk, og jeg har genset det hus, vi boede i.


En anden verden


Det var en noget anden verden at komme derover. Der var en kæmpestor park rundt om godset, en voldgrav og en kampestensmur. Vores hus lå lige udenfor parken op til den mur, og der boede en anden familie i huset ved siden af. De havde to børn.


Vores hus var i to etager. Der var soveværelse og værelse ovenpå. Der kunne være ret uhyggeligt oppe på værelset om aftenen. Uglerne tudede i et stort træ lige udenfor vores hus. Og der kom mange lyde inde fra parken.


Det var en mægtig stor gård med stalde, lade og værksteder. Min far huserede nede i smedjen. Han var ansat til håndværksmæssigt arbejde. Han lavede alt muligt forskelligt. Jeg syntes, det var meget fascinerende at stå og se på, når han stod i smedjen og varmede noget jern og skulle banke det til noget værktøj eller beslag og gøre ved.


Det var en stor omvæltning at komme til Djursland; der snakkede man meget jysk, og det var svært for mig at forstå de andre børn i skolen.


I skolen skulle vi lære at strikke – jeg ved ikke, om det var i 1. eller 2. klasse. Vi skulle have garn med hjemmefra, for her efter krigen var der jo ingenting at få. Jeg havde noget optrevlet garn med.


Og så havde vi skiffertavler at skrive på og grifler at skrive med.


Jeg var et barn med ”store ører”. Jeg lyttede med i, hvad de voksne talte om.

